VEEBELADING, dit wil sê die aantal diere wat 'n stuk veld bewei, word vandag beskou as die belangrikste veranderlike faktor in die hele weidingsisteem waaroor die boer beheer kan uitoefen, sê mnr. Theunis Meyer, 'n weidingkundige van Grootfontein.
Dit is duidelik dat nie net die totale hoeveelheid reënval per seisoen nie, maar ook die verspreiding daarvan oor die seisoen belangrik is vir diereproduksie.
Deur die jaar is gevind dat die skape die groen en sappige komponente van die veld wat aktief groei, selekteer. Veebelading het aan die einde van die weiperiode ook 'n nadelige invloed op die dieetseleksie van die skape aangesien die diere by die baie swaar belading baie meer onsmaaklike plante moet vreet as die diere by die ligte belading.
Ten opsigte van die produksie-ekonomie is bevind dat veebelading 'n nadelige invloed het op die bruto marge per dier (Tabel 1). By die swaarder beladings is 'n besliste nadelige invloed ook op bruto marge per hektaar waargeneem.